Paterna reforça el servei de recollida de cartó i paper per Nadal i Reis
22/12/2021

# Paterna reforça el servei de recollida de cartó i paper per Nadal i Reis

[![Paterna reforça el servei de recollida de cartó i paper per Nadal i Reis](/images/noticias/2021/12/7789/7789_lg.jpg)](/images/noticias/2021/12/7789/7789_lg.jpg)

22.12.2021

*   Els dies 26 i 27 de desembre i 7 de gener, el servei de recollida de cartó i paper es reforçarà amb dos camions més per a evitar l'acumulació d'embalatges en els contenidors de reciclatge després dels regals del Pare Noel i dels Reis Mags
*   Des de la Regidoria de Serveis i Neteja, que dirigeix Merche Navarro, també s'ha llançat una campanya informativa i de conscienciació ciutadana sobre la importància de preparar i depositar correctament el cartó en els contenidors selectius

Com és habitual en aquestes dates, l'Ajuntament de Paterna reforçarà el servei de recollida de paper i cartó en el municipi per a atendre l'increment que es produeix d'aquests embalatges en els contenidors selectius durant les festes nadalenques.

Així ho ha anunciat hui la regidora de Serveis i Neteja, Mercedes Navarro, qui ha explicat que _“l'objectiu d'aquest reforç és mantindre la ciutat neta i evitar desbordaments en els contenidors blaus, que aquestes dates arriben a duplicar els quilos depositats”_.

D'aquesta manera, els dies 26 i 27 de desembre i 7 de gener, coincidint amb les celebracions de Nadal i Reis Mags, s'han preparat dispositius especials de recollida de cartó i paper amb dos camions addicionals als habituals.

Així mateix, Merche Navarro també ha destacat que, a més d'aquest reforç de recollida, des de la regidoria s'ha llançat una campanya informativa i de conscienciació ciutadana sobre la importància de preparar i depositar correctament el cartó.

En aquest sentit, la campanya conté recomanacions sobre com desmuntar i introduir correctament el cartó perquè ocupe menys espai i afavorir així un depòsit ordenat del material en aquest.

A més, l'Ajuntament també reforçarà la freqüència de buidatge dels contenidors de retirada de residus sòlids urbans per a donar resposta també a l'augment d'aquest tipus de residus.